ส่วนที่ 2

  3. การประกอบธุรกิจของแต่ละสายผลิตภัณฑ์

  3.1 ลักษณะผลิตภัณฑ์หรือบริการ

  3.1.1 ลักษณะผลิตภัณฑ์

(1) เหล็กเส้น (Rebars)

  เป็นผลิตภัณฑ์เหล็กเส้นกลม (Round Bars) และเหล็กเส้นข้ออ้อย (Deformed Bars)
  มีขนาดของเส้นผ่าศูนย์กลางตั้งแต่ 6-25 มิลลิเมตร และ 10-40 มิลลิเมตร ตามลำดับ
  ผลิตตามมาตรฐานอุตสาหกรรมเลขที่ มอก. 20-2543 ชั้นคุณภาพ SR24 สำหรับเหล็กเส้นกลม
  และมาตรฐานอุตสาหกรรมเลขที่ มอก. 24-2536 ชั้นคุณภาพ SD30 SD40 SD50
  สำหรับเหล็กข้ออ้อย สามารถใช้ได้หลากหลายสำหรับงานก่อสร้าง
  ซึ่งส่วนใหญ่ใช้เป็นคอนกรีตเสริมเหล็ก เช่น งานถนน สะพาน เสาตอม่อ อาคาร ตึก บ้าน
  และงานก่อสร้างโดยทั่วไป เป็นต้น

(2) เหล็กลวดคาร์บอนต่ำ (Low Carbon Wire Rods, “LCWR”)

  เป็นเหล็กลวดชั้นคุณภาพ SWRM6-22, SWRY11 และ SWRCH6A-22A มีขนาดเส้นผ่าศูนย์กลาง
  5.5-16 มิลลิเมตร ผลิตตามมาตรฐานอุตสาหกรรมเลขที่ มอก. 348-2540, JIS G3503
  (1980) และ JIS G3507 (1991)
  สามารถนำไปเป็นวัตถุดิบในการผลิตส่วนประกอบสำหรับงานก่อสร้าง เช่น ลวดผูกเหล็ก ตะปู
  ตะแกรงเหล็ก (Wire Mesh) ลวดชุบสังกะสี ลวดหนาม ลวดเชื่อม ลวดเบอร์ สกรู และน๊อต
  เป็นต้น

(3) เหล็กลวดคาร์บอนสูง (High Carbon Wire Rods, “HCWR”)

  เป็นเหล็กลวดชั้นคุณภาพ SWRH 27-82BE มีขนาดเส้นผ่าศูนย์กลาง 5.5-16 มิลลิเมตร
  ผลิตตามมาตรฐานอุตสาหกรรมเลขที่ มอก. 349-2532
  ส่วนใหญ่ใช้เป็นวัตถุดิบสำหรับการผลิตลวดเหล็กแรงดึงสูง (Pre-stressed Concrete Wires
  and Strands หรือ PC Wires and PC strands) สปริงรับแรงกด สปริงรับแรงยืด
  สปริงรับแรงบิด ลวดสลิง เป็นต้น

(4) เหล็กรูปพรรณขนาดเล็ก (Small Sections)

  เป็นผลิตภัณฑ์เหล็กที่มีรูปร่างลักษณะต่าง ๆ เช่น เป็นมุมหรือเป็นฉาก ผลิตตาม
  มาตรฐานอุตสาหกรรมเลขที่ มอก. 1227-2537 ชั้นคุณภาพ SM400-570 และ SS 400-540
  โดยส่วนใหญ่จะใช้เป็นส่วนประกอบของงานก่อสร้างที่หลากหลาย ได้แก่ โครงสร้างหลังคา
  เสาไฟฟ้าใหญ่ และป้ายโฆษณา เป็นต้น

(5) เหล็กเพลา (Special Bars)

  เป็นผลิตภัณฑ์เหล็กเส้นกลมตามมาตรฐานชั้นคุณภาพ JIS G3101 (1995) JIS G4051 (1979)
  และ JIS G4105 (1979) ชั้นคุณภาพ SS330-SS540 S10C-S50C และ SCM415- SCM822
  ที่ใช้เป็นวัตถุดิบในการผลิตอุปกรณ์และเครื่องจักรต่างๆ รวมถึงชิ้นส่วนใน อุตสาหกรรมยานยนต์
  เช่น ชิ้นส่วนรถยนต์และรถจักรยานยนต์ในส่วนต่างๆ เป็นต้น

  3.1.2 มาตรฐานระบบการบริหารงาน

  บริษัทย่อยของ MS ทุกบริษัท ได้แก่ SISC SCSC และ NTS มุ่งมั่นส่งเสริมระบบ
  การบริหารงานสู่คุณภาพในระดับสากลโดยได้รับการรับรอง ISO 9001:2000
  (มาตรฐานสากลของระบบการบริหารงานคุณภาพ)
  นอกจากนี้ยังให้ความสำคัญกับการดูแลรักษาสิ่งแวดล้อม
  รวมถึงห้องปฏิบัติการของบริษัทเป็นสำคัญโดย SCSC ได้รับการรับรอง ISO14001 (มาตรฐาน
  สากลของระบบการบริหารงานสิ่งแวดล้อม) และ ISO/IEC Guide17025
  (มาตรฐานข้อกำหนดทั่วไปว่าด้วยความสามารถของห้องปฏิบัติการสอบเทียบและห้องปฏิบัติการทดสอบ)
  ตลอดจนการให้ความสำคัญกับการดูแลและจัดสภาพการทำงานที่มีความปลอดภัย
  ถูกสุขลักษณะอนามัยให้กับพนักงานของบริษัทอีกด้วย โดย SISC ได้รับการรับรอง
  TIS/OHSAS18001 และ SCSC ได้รับการรับรอง TIS18001
  (มาตรฐานสากลของระบบการจัดการอาชีวอนามัยและความปลอดภัย)

  3.1.3 ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

1.  มาตรฐานด้านคุณภาพ :
    ในปัจจุบันได้มีการกำหนดและคำนึงถึงมาตรฐานด้านคุณภาพสำหรับผลิตภัณฑ์เหล็กมากขึ้น
    และยังมีกฎเกณฑ์ที่เข้มงวดขึ้นสำหรับมาตรฐานการก่อสร้าง
    ส่งผลให้ผู้ผลิตมีความจำเป็นในการปรับปรุงคุณภาพของสินค้าเพิ่มมากขึ้น ซึ่งจะเป็นโอกาส
    ที่ดีของบริษัทที่ผลิตสินค้าทุกประเภทได้คุณภาพตามมาตรฐานอยู่แล้ว

2.  ความต้องการของผู้ซื้อในสินค้าคุณภาพที่เพิ่มมากขึ้น :
    ปัจจุบันได้มีนโยบายของภาครัฐที่ผลักดันให้ประเทศไทยเป็นศูนย์กลางการผลิตยานยนต์ในเอเชีย
    ดังจะเห็นได้จากการที่มีบริษัทผู้ผลิตยานยนต์ในประเทศไทยเป็นจำนวนมาก อาทิเช่น
    เจนเนอรัลมอเตอร์ ฟอร์ด โตโยต้า และ เดมเลอร์ไครส์เลอร์ (เมอร์เซดีส เบนซ์)
    วางแผนให้ประเทศไทยเป็นฐานการผลิตของตน
    จึงส่งผลให้ความต้องการเหล็กคุณภาพสูงมีแนวโน้มสูงขึ้นในระยะกลางและระยะยาว
    ขณะนี้วัตถุดิบเหล็กที่เป็นชิ้นส่วนในการผลิตยานยนต์ยังต้องอาศัยการนำเข้า
    ซึ่งก็เป็นโอกาสที่ดีของบริษัท ในการผลิตชิ้นส่วนเหล่านี้ภายในประเทศเพื่อทดแทนการนำเข้า

3.  อัตราภาษี : ตามสนธิสัญญา ASEAN Free Trade Area (“AFTA”) ได้มีการกำหนดภาษี
    นำเข้าที่อัตราร้อยละ 0 สำหรับเศษเหล็ก และ Billets และอัตราร้อยละ 5
    สำหรับผลิตภัณฑ์เหล็กกึ่งสำเร็จรูป และผลิตภัณฑ์เหล็กสำเร็จรูป
    โดยประเทศไทยจะต้องทยอยลดอัตราภาษีลงเหลืออัตราร้อยละ 0 ภายในปี 2553
    ซึ่งประเทศกลุ่มอาเซียนจะได้มีการทบทวนอัตราภาษีดังกล่าวเมื่อถึงกำหนด

  สำหรับประเทศที่ไม่ได้อยู่ภายใต้สนธิสัญญา AFTA ในปี 2548 อัตราภาษีนำเข้าเศษเหล็กและ
  Billets อยู่ที่อัตราร้อยละ 1 และอัตราภาษีนำเข้าผลิตภัณฑ์เหล็กสำเร็จรูป
  สำหรับเหล็กเส้นและเหล็กลวดอยู่ที่ร้อยละ 5 และเหล็กรูปพรรณอยู่ที่ร้อยละ 10

  ดังตารางสรุปอัตราภาษีนำเข้าในปี 2548 – 2549 ดังนี้

+------------------+-------------------------+-------------------------+
| สินค้า             |   อัตราภาษี AFTA          |   อัตราภาษี Non – AFTA    |
+------------------+-------------------------+-------------------------+
|   เศษเหล็ก        |   0%                    |   1%                    |
+------------------+-------------------------+-------------------------+
|   Billets        |   0%                    |   1%                    |
+------------------+-------------------------+-------------------------+
|   เหล็กเส้น        |   5%                    |   5%                    |
+------------------+-------------------------+-------------------------+
|   เหล็กลวด        |   5%                    |   5%                    |
+------------------+-------------------------+-------------------------+
|   เหล็กรูปพรรณ     |   5%                    |   10%                   |
+------------------+-------------------------+-------------------------+

  ที่มา: กรมศุลกากร

4.  เขตการค้าเสรี Free Trade Area (FTA) : ประเทศไทยได้มีการเจรจา FTA กับ 8
    ประเทศ คือ จีน ญี่ปุ่น สหรัฐอเมริกา ออสเตรเลีย นิวซีแลนด์ อินเดีย บาห์เรน เปรู และ 2
    กลุ่มประเทศคือ กลุ่ม BIMST-EC (ประเทศ : บังคลาเทศ อินเดีย พม่า ศรีลังกา ไทย
    เนปาล และภูฐาน) และกลุ่ม EFTA (ประเทศ : สวิสเซอร์แลนด์ นอร์เวย์ ไอซ์แลนด์
    และลัดเทนสไตล์)
    โดยมีเป้าหมายของการกำหนดยุทธศาสตร์เขตการค้าเสรีเพื่อรักษาขีดความสามารถในการแข่งขัน
    ดึงดูดการลงทุนจากต่างประเทศและเพื่อเพิ่มโอกาสในการส่งออก
    ทั้งนี้บริษัทได้มีการปรับตัวและเตรียมความพร้อมในการเพิ่มศักยภาพของบริษัทเพื่อการแข่งขันในตลาดโลก

5.  ความรวดเร็ว และประหยัด : การก่อสร้างในปัจจุบันได้เน้นความรวดเร็ว และประหยัด
    มากขึ้น ส่งผลให้มีการส่งเสริมการใช้เหล็กข้ออ้อยในชั้นคุณภาพที่สูงขึ้น
    เพื่อช่วยลดค่าใช้จ่ายในการก่อสร้างอีกทั้งยังสามารถช่วยในการประหยัดพลังงานและปัจจัยการผลิตได้ด้วย
    ซึ่งก็จะเป็นโอกาสอันดีต่อบริษัทที่สามารถผลิตเหล็กข้ออ้อยในชั้นคุณภาพที่สูงขึ้นได้ดังกล่าว

3.1.4 สิทธิประโยชน์ตามบัตรส่งเสริมการลงทุน

  บริษัทจะใช้สิทธิประโยชน์สำหรับข้อยกเว้นทางภาษีที่ได้รับจากสำนักงานคณะกรรมการ
  ส่งเสริมการลงทุน (BOI) ที่บริษัทย่อย NTS และ SCSC มีอยู่ ณ วันที่ 31 ธันวาคม 2548
  ซึ่งสิทธิประโยชน์ ดังกล่าว สามารถสรุปได้ดังนี้

+--------+-------------+-----------------------------------------------+
|        | ปริมาณการผลิต | สิทธิประโยชน์ที่ได้รับ                               |
|        | (ตันต่อปี)     |                                               |
+--------+-------------+-----------------------------------------------+
| NTS    | 445,000     | -   ผลขาดทุนที่เกิดขึ้นระหว่างปี 2536 ถึงปี 2544        |
|        |             |     สามารถนำมาหักกำไรที่ต้องเสียภาษีระหว่างปี 2544    |
| ระยะที่  | 500,000     |     ถึงปี 2549                                  |
| 1      |             |                                               |
|        |             | -   ได้รับยกเว้นภาษีนิติบุคคลเป็นเวลา 8 ปี             |
| ระยะที่  |             |     ตั้งแต่ปีที่เริ่มดำเนินการ (ซึ่ง ณ วันที่ 31 ธันวาคม     |
| 2      |             |     2548 บริษัทยังไม่ได้ดำเนินการผลิตในระยะที่ 2)      |
|        |             |                                               |
|        |             | -   ผลขาดทุนที่เกิดขึ้นตั้งแต่ปีที่ 1 ถึงปีที่ 8              |
|        |             |     สามารถนำมาหักกำไรที่ต้องเสียภาษีใน 5 ปีถัดไป      |
+--------+-------------+-----------------------------------------------+
| SCSC   | 300,000     | -   ผลขาดทุนที่เกิดขึ้นระหว่างปี 2536 ถึงปี 2543        |
|        |             |     สามารถนำมาหักกำไรที่ต้องเสียภาษีระหว่างปี 2544    |
| ระยะที่  | 200,000     |     ถึงปี 2548                                  |
| 1      |             |                                               |
|        |             | -   ค่าขนส่ง ค่าไฟฟ้า และ ค่าน้ำ สามารถบันทึกเป็น 2    |
| ระยะที่  |             |     เท่าของรายจ่ายที่เกิดขึ้นจริงในการคำนวณภาษี        |
| 2      |             |                                               |
|        |             | -   ได้รับยกเว้นภาษีนิติบุคคลถึงปี 2548                |
|        |             |                                               |
|        |             | -   ได้รับยกเว้นภาษีนิติบุคคล 50% ตั้งแต่ปี 2549 ถึงปี     |
|        |             |     2553                                      |
|        |             |                                               |
|        |             | -   ผลขาดทุนที่เกิดขึ้นระหว่างปี 2541 ถึงปี 2548        |
|        |             |     สามารถนำมาหักกำไรที่ต้องคิดภาษีระหว่างปี 2549 ถึงปี |
|        |             |     2553                                      |
+--------+-------------+-----------------------------------------------+

2.  การตลาดและภาวะการแข่งขัน

  3.2.1 นโยบายและลักษณะการตลาดของผลิตภัณฑ์ที่สำคัญ

(1) กลยุทธ์การแข่งขัน การจำหน่ายและช่องทางการจำหน่าย

  บริษัทได้กำหนดกลยุทธ์ทางการตลาด
  รวมทั้งมีการบริหารการจัดจำหน่ายและช่องทางการจัดจำหน่ายผลิตภัณฑ์
  เพื่อรักษาและเพิ่มส่วนแบ่งตลาดให้แก่บริษัทและบริษัทย่อย
  โดยสามารถแยกพิจารณาตามตลาดในการจัดจำหน่ายและประเภทผลิตภัณฑ์ได้ ดังนี้

ตลาดภายในประเทศ

  เหล็กเส้น (Rebars)

  จะใช้ช่องทางการจำหน่ายที่มีอยู่สามช่องทางของบริษัทย่อยทั้งสามบริษัท คือ

  - กลุ่มผู้รับเหมาก่อสร้าง (Contractors and Developers)
  โดยลูกค้ากลุ่มนี้ประกอบด้วยผู้รับเหมาก่อสร้างรายใหญ่ๆ
  ที่รับหรือประมูลงานก่อสร้างจากหน่วยงานราชการและภาคเอกชน

-   ร้านค้าเหล็ก-ยี่ปั๊ว (Stockists) โดยลูกค้ากลุ่มนี้จะมีการซื้อสินค้าในปริมาณมาก
    เพื่อนำไปขายต่อให้แก่ผู้ใช้

-   กลุ่มค้าวัสดุซิเมนต์ไทย (Cementhai Distribution Co., Ltd.) (“CDC”)
    เป็นกลุ่มบริษัทที่บริหารการตลาด การขนส่งสินค้า รวมถึงเครือข่ายร้านค้า
    ผลิตภัณฑ์สำหรับการก่อสร้างของเครือซิเมนต์ไทย ซึ่งมี บจ.ซิเมนต์ไทยการตลาด
    (Cementhai Sales and Marketing Co., Ltd.) (“CSM”) ดูแลสายงานการตลาด
    และมีร้านค้าปลีกในเครือข่าย จำนวนประมาณ 500 ราย ทั่วประเทศ

  นอกจากนั้น บริษัทได้มีการวางกลยุทธ์ทางการตลาด
  โดยเป็นการปรับราคาให้ใกล้เคียงกับคู่แข่งขันอื่นๆ รวมทั้งการใช้เครื่องหมายการค้า (Brand)
  ที่หลากหลายสำหรับแต่ละช่องทางการจำหน่าย
  พร้อมทั้งมุ่งเน้นที่จะพัฒนาและส่งเสริมความสัมพันธ์ที่ดีกับตัวแทนจำหน่ายที่อยู่ในเครือข่ายของเครือซิเมนต์ไทย

  เหล็กลวดคาร์บอนสูง (High Carbon Wire Rods : HCWR)

  บริษัทยังคงนโยบายการขาย HCWR ให้แก่ลูกค้าปัจจุบันของ SISC ทั้งนี้
  บริษัทมีกลยุทธ์ทางการตลาดที่มีข้อได้เปรียบในการขาย HCWR เนื่องจากคุณภาพ HCWR
  ของบริษัทนั้นได้รับการยอมรับจากลูกค้า และบริษัทเป็นเพียงบริษัทเดียวในประเทศที่สามารถผลิต
  เหล็กแท่ง (Billets) สำหรับการผลิต HCWR ได้
  ซึ่งบริษัทได้วางเป้าหมายในการขยายฐานลูกค้าเพิ่มขึ้น นอกจากนี้
  บริษัทยังสามารถที่จะรับประกันคุณภาพและให้บริการด้านเทคนิคแก่ลูกค้า
  อีกทั้งยังมีสินค้าที่มีคุณภาพที่มีความหลากหลายตามความต้องการใช้งาน
  เพื่อให้ตรงต่อความต้องการของผู้ซื้อตลอดจนมีการส่งมอบที่ตรงเวลา

  เหล็กลวดคาร์บอนต่ำ (Low Carbon Wire Rods : LCWR)

  บริษัทยังคงจัดจำหน่ายให้กับฐานลูกค้าปัจจุบัน
  และกำหนดเป้าหมายในการขยายฐานลูกค้าเพิ่มขึ้นในกลุ่มสินค้าที่ยังคงมีการนำเข้าสูง
  นอกจากนี้ยังมีการดำเนิน กลยุทธ์ทางการตลาด คือ การนำเสนอผลิตภัณฑ์ที่หลากหลายให้แก่ลูกค้า
  รวมถึงการมุ่งเน้นที่จะพัฒนาความสัมพันธ์ที่ดีกับตัวแทนจำหน่ายที่มีอยู่และพัฒนาช่องทางการตลาดร่วมกับลูกค้า

  เหล็กรูปพรรณขนาดเล็ก (Small Sections)

  ในปัจจุบัน บริษัทมีการจัดจำหน่ายโดยผ่านช่องทางการจำหน่ายของร้านค้าเหล็ก-ยี่ปั๊ว
  (Stockists) ซึ่งกระจายผ่านต่อผู้รับเหมาก่อสร้าง (Construction Contractors)
  งานโครงสร้างรูปทรง (Fabricators) และองค์กรต่าง ๆ ของรัฐบาล (Government
  Agencies)

  การแข่งขันสำหรับเหล็กรูปพรรณขนาดเล็ก มีจำนวนคู่แข่งขันในตลาดค่อนข้างมาก อย่างไรก็ตาม
  บริษัทได้มุ่งเน้นกลยุทธ์ทางด้านการพัฒนาคุณภาพของสินค้า ซึ่งในปัจจุบัน
  ปัจจัยด้านคุณภาพของผลิตภัณฑ์เป็นสิ่งที่ลูกค้าในกลุ่มงานโครงสร้างรูปทรง (Fabricators)
  และองค์กรของรัฐบาลมีความต้องการมากขึ้น

  เหล็กเพลา (Special Bars)

  กลุ่มลูกค้าเป้าหมาย คือ ผู้ผลิตชิ้นส่วน (OEM) ให้แก่โรงงานผลิตรถยนต์ รถจักรยานยนต์
  และโรงงานตีเหล็ก ทั้งนี้ ตลาดของผลิตภัณฑ์เหล็กเพลามีแนวโน้มการเติบโตสูง
  เนื่องจากเหล็กเพลาเป็นส่วนประกอบที่ใช้ในอุตสาหกรรมยานยนต์
  ซึ่งประเทศไทยเป็นฐานการผลิตที่สำคัญของผู้ผลิตรถยนต์ และรถจักรยานยนต์รายใหญ่หลายราย
  ทั้งในส่วนของกลุ่มลูกค้า OEM
  ซึ่งเป็นกลุ่มลูกค้าที่มีความต้องการที่จะซื้อหาวัตถุดิบในประเทศเพื่อทดแทนการนำเข้า
  และในส่วนของลูกค้าหลังการขาย (After Market)
  โดยมีกลยุทธ์ที่ใช้แข่งขันกับสินค้านำเข้าได้แก่ กลยุทธ์ด้านราคา ซึ่งมีราคาถูกกว่าสินค้านำเข้า
  และจะมุ่งเน้นการขายตรงให้แก่โรงงานตีเหล็ก
  รวมทั้งรับประกันสินค้าและให้บริการทางด้านเทคนิค

 ตลาดต่างประเทศ

  การส่งออกสินค้าประเภทเหล็กในปัจจุบันนั้น ยังคงมีภาวะการแข่งขันในอุตสาหกรรม
  เนื่องจากมีภาวะอุปสงค์มากกว่าอุปทานในตลาดโลก
  ประกอบกับผู้ผลิตของไทยยังคงมีต้นทุนวัตถุดิบในการผลิตค่อนข้างสูง
  เมื่อเทียบกับผู้ผลิตรายใหญ่ในตลาดโลก
  ดังนั้นบริษัทมีนโยบายที่มุ่งเน้นการจำหน่ายภายในประเทศเป็นหลัก แต่อย่างไรก็ดี
  บริษัทจะใช้การส่งออกเพื่อช่วยทำให้บริษัทมียอดขายที่เต็มกำลังการผลิต
  บริษัทจึงมีกลยุทธ์ในด้านการส่งออกคือการสร้างเครือข่ายการส่งออก ทั้งสินค้าเหล็กเส้น
  เหล็กลวดและกลุ่มสินค้าเหล็กคุณภาพพิเศษที่นำไปใช้ในอุตสาหกรรมต่อเนื่อง
  ซึ่งเป็นกลุ่มสินค้าที่มีความต้องการสูงในตลาดต่างประเทศ โดยในปี 2548
  บริษัทได้ดำเนินการส่งออกสินค้าไปยังประเทศออสเตรเลีย นิวซีแลนด์ กัมภูชา อินโดนีเซีย ลาว
  ฟิลิปปินส์ สหรัฐอเมริกา ฯลฯ

  นอกจากนี้ บริษัทยังมีช่องทางการจัดจำหน่ายสินค้าไปยังลูกค้าของ บจ. ค้าสากล ซิเมนต์ไทย
  (“SCT”) ซึ่งมีสำนักงานตัวแทนขายทั้งที่อยู่ในประเทศ เพื่อนบ้านและอยู่ในประเทศอื่นๆ

  (2) ลักษณะลูกค้าและกลุ่มลูกค้าเป้าหมายของอุตสาหกรรมเหล็กทรงยาว

  ลักษณะลูกค้าและกลุ่มลูกค้าเป้าหมายของอุตสาหกรรมเหล็กทรงยาว สามารถแบ่งเป็น 3 ส่วน คือ

1.  ตลาดการก่อสร้างขนาดกลางและเล็ก เป็นการก่อสร้างบ้านและที่อยู่อาศัย โดย
    ผู้รับเหมาก่อสร้างจะใช้เหล็กเส้น
    สำหรับในตลาดนี้มีการแข่งขันกันสูงมากระหว่างผู้ผลิตเหล็กเส้นที่มีและไม่มีเตาหลอม
    โดยจะเน้นการแข่งขันกันด้วย กลยุทธ์ทางด้านราคา
    ซึ่งคุณภาพของผลิตภัณฑ์ไม่ได้เป็นปัจจัยสำคัญมากนัก
    เนื่องจากผู้ซื้อจะเป็นผู้รับเหมาก่อสร้างขนาดกลางและเล็ก
    ซึ่งคำนึงถึงราคาเป็นหลักนอกจากนี้ผู้ซื้อบ้านยังมีความรู้ที่จำกัดที่จะทราบถึงความแตกต่างของสินค้า

2.  ตลาดการก่อสร้างขนาดใหญ่ ลูกค้ากลุ่มนี้ส่วนใหญ่ คือ ผู้รับเหมาก่อสร้างที่มีชื่อเสียง
    โดยจะคำนึงถึงปัจจัยในด้านคุณภาพสินค้าเป็นหลัก
    ดังนั้นความสัมพันธ์และความน่าเชื่อถือของผู้ผลิตเป็นสิ่งที่สำคัญ คู่แข่งขันในตลาดคือ
    ผู้ผลิตเหล็กเส้นที่มีเตาหลอมและผู้ผลิตที่ไม่มีเตาหลอมซึ่งต้องนำเข้าเหล็กแท่งมาทำการผลิตเหล็กเส้น

3.  ตลาดอุตสาหกรรมการผลิต (Manufacturing Market) ผลิตภัณฑ์สำหรับตลาดนี้คือ LCWR
    HCWR และผลิตภัณฑ์เหล็กพิเศษ ซึ่งคุณภาพของผลิตภัณฑ์เป็นปัจจัยที่มีความสำคัญอย่างยิ่ง
    ที่บริษัทผู้นำผลิตภัณฑ์ไปใช้ในการผลิตต่อเนื่อง ต้องการ ดังนั้น
    ความสัมพันธ์และความน่าเชื่อถือของผู้ผลิตจึงเป็นสิ่งที่สำคัญเช่นเดียวกันกับตลาดการก่อสร้างขนาดใหญ่
    โดยในขณะนี้มีผู้ผลิตเหล็กเส้นที่มีเตาหลอมเพียงไม่กี่รายที่มีความรู้ความชำนาญ มีเครื่องจักร
    และมีความพร้อมในการผลิต LCWR HCWR และผลิตภัณฑ์เหล็กพิเศษ ทำให้ผลิตภัณฑ์เหล่านี้
    ส่วนใหญ่ยังคงต้องพึ่งพาการนำเข้า

(3) สัดส่วนการจัดจำหน่ายผลิตภัณฑ์ของบริษัท

  สัดส่วนการจัดจำหน่ายผลิตภัณฑ์ของบริษัทในประเทศ ต่อการส่งออกไปจำหน่ายต่างประเทศ
  อยู่ที่ร้อยละ 99 : 1 โดยสามารถแยกพิจารณาตามแต่ละช่องทางการจัดจำหน่าย
  ดังรายละเอียดต่อไปนี้

  ------------------------------ --------------------- ------------- -------------
  ช่องทางการจัดจำหน่าย              ร้อยละของการจัดจำหน่าย                 

                                 ปี 2548                ปี 2547        ปี 2546

  กลุ่มผู้รับเหมาก่อสร้าง               40                    45            45

  (Contractors & Developers)                                         

  กลุ่มค้าวัสดุซิเมนต์ไทย               29                    31            34

  (CDC) *                                                            

  ร้านค้าเหล็ก - ยี่ปั๊ว                31                    24            21

  (Stockists)                                                        

  รวม                            100                   100           100
  ------------------------------ --------------------- ------------- -------------

* เป็นกลุ่มบริษัทในเครือซิเมนต์ไทย ซึ่งเป็นตัวกลางในการขายสินค้าที่มีเครือข่ายทั่วประเทศ

ประมาณ 500 ราย ทั้งนี้ CDC มีผู้ถือหุ้นกลุ่มเดียวกันกับ CHC

(4) ประมาณการส่วนแบ่งการตลาด

  บริษัทได้วางเป้าหมายในการเป็นผู้นำในการผลิตเหล็กจากการเป็นกลุ่มบริษัทที่เป็นผู้ผลิตในอุตสาหกรรมเหล็กเส้น
  เหล็กลวด เหล็กรูปพรรณ และเหล็กเพลา ที่มีกำลังการผลิตรวมกว่าร้อยละ 24
  ของกำลังการผลิตรวมของทั้งประเทศซึ่งส่งผลให้บริษัทเป็นกลุ่มผู้ผลิตที่มีกำลังการผลิตในอุตสาหกรรมเหล็กสูงที่สุดรวมทั้งการใช้ช่องทางการจำหน่ายซึ่งกระจายอยู่ทั่วประเทศมากกว่า
  500 ราย ให้มีประสิทธิภาพสูงสุด
  โดยการประมาณการส่วนแบ่งการตลาดของแต่ละผลิตภัณฑ์ของบริษัท
  จะอยู่ที่ระดับเฉลี่ยประมาณร้อยละ 20-25

  3.2.2 ภาวะอุตสาหกรรมและการแข่งขัน

  (1) สภาพการแข่งขันในอุตสาหกรรม

  ธุรกิจผลิตเหล็กในประเทศไทยสามารถแบ่งเป็นสองภาคอุตสาหกรรมใหญ่ๆ
  ตามลักษณะของผลิตภัณฑ์คือ เหล็กทรงยาว และเหล็กทรงแบน โดยตลาดสำหรับ
  ผลิตภัณฑ์เหล็กทรงยาวนั้นค่อนข้างกระจายตัว ทั้งนี้ กลุ่ม MS จัดเป็นผู้ผลิตใน
  อุตสาหกรรมเหล็กทรงยาว

  ผู้ผลิตเหล็กทรงยาวประกอบด้วยกิจการขนาดกลางและขนาดเล็กมากมาย
  ซึ่งส่วนใหญ่เป็นธุรกิจครอบครัว โดยโรงงานที่มีกำลังการผลิตมากกว่า 200,000 ตันต่อปี
  มีประมาณ 10 โรงงาน ส่งผลให้กำลังการผลิตสินค้ามีเกินกว่าความต้องการของตลาด
  รวมถึงมีคู่แข่งขันจำนวนมาก

  (2) คู่แข่งขัน

  บริษัทมีคู่แข่งขันที่แบ่งได้เป็น 2 ประเภทใหญ่ๆ คือ ผู้ผลิตแบบมีเตาหลอม และ
  ผู้ผลิตแบบไม่มีเตาหลอม
  ผู้ผลิตที่มีเตาหลอมจะใช้เศษเหล็กในประเทศและต่างประเทศเป็นวัตถุดิบในการผลิต
  ขณะที่ผู้ผลิตที่ไม่มีเตาหลอมจะนำเข้าวัตถุดิบกึ่งสำเร็จรูป ได้แก่ เหล็กแท่ง (Billets)
  มาใช้ในการผลิต
  กำลังการผลิตโดยรวมของอุตสาหกรรมเหล็กทรงยาวนั้นสูงกว่าความต้องการของตลาดมาก
  โดยเฉพาะอย่างยิ่งจำนวนผู้ผลิตเหล็กเส้นมีจำนวนมากกว่าผู้ผลิตเหล็กลวด
  จึงทำให้การแข่งขันในผลิตภัณฑ์นี้สูงกว่าการแข่งขันในผลิตภัณฑ์เหล็กลวด

  ในส่วนของผลิตภัณฑ์เหล็กลวดนั้น ประเทศไทยยังคงพึ่งพาเหล็กลวดนำเข้าจากต่างประเทศ
  ซึ่งส่วนใหญ่เป็นการนำเข้าเหล็กลวดที่มีคุณภาพสูง ทั้งนี้ ภายหลังจากวิกฤตการณ์ทางเศรษฐกิจในปี
  2540 ผู้ประกอบการจำนวนมากต้องประสบปัญหาทางการเงิน และหลายๆ
  รายได้หยุดดำเนินกิจการไป ทำให้จำนวนคู่แข่งขันลดลง
  จึงเป็นโอกาสที่ดีสำหรับบริษัทและบริษัทย่อย
  ในการขยายฐานลูกค้าผนวกกับความมั่นคงทางการเงิน ความเป็นมืออาชีพในการบริหาร
  และประสิทธิภาพในการผลิต
  ตลอดจนการพัฒนาผลิตภัณฑ์ที่จะส่งผลให้บริษัทมีศักยภาพในการเพิ่มส่วนแบ่งทางการตลาดให้มากขึ้น
  ในขณะที่ผลิตภัณฑ์เหล็กเพลาซึ่งเป็นผลิตภัณฑ์ใหม่ของบริษัทนั้นมีคู่แข่งขันในประเทศน้อยรายในปัจจุบัน
  โดยบริษัทมีแผนที่จะขยายตลาดเพิ่มขึ้น

  ภาพรวมการแข่งขันกับสินค้านำเข้าสำหรับเหล็กลวดและเหล็กเส้น การนำเข้า
  ส่วนใหญ่เป็นการนำเข้าเหล็กลวดคุณภาพสูง โดยมีแหล่งนำเข้าที่สำคัญ ได้แก่ จีน ญี่ปุ่น
  และไต้หวัน สำหรับเหล็กเส้นส่วนใหญ่เป็นการใช้ผลิตภัณฑ์ในประเทศ

  ผลกระทบจากการนำเข้าที่อาจส่งผลต่อการแข่งขัน ที่สำคัญได้แก่ การลดภาษีนำเข้าตามสนธิสัญญา
  FTA อย่างไรก็ตาม คาดว่าผลกระทบที่เกิดขึ้นจะไม่รุนแรงมากนัก
  เนื่องจากปัจจุบันตลาดในประเทศมีกำลังการผลิตรวมสูงกว่าความต้องการ (Over Capacity)
  การนำเข้ามีต้นทุนค่าขนส่ง และการใช้ผลิตภัณฑ์ที่ผลิตในประเทศ
  ผู้ซื้อมีความมั่นใจในความสม่ำเสมอของการส่งสินค้ามากกว่า โดยกลุ่มผลิตภัณฑ์ที่ได้รับผลกระทบ
  ส่วนใหญ่เป็นเหล็กลวดที่อาจมีการแข่งขันโดยใช้กลยุทธ์ราคาต่ำ
  ส่วนกลุ่มผลิตภัณฑ์เหล็กเส้นยังไม่ได้รับผลกระทบแต่อย่างใด
  เนื่องจากราคาตลาดอาจไม่จูงใจให้มีการนำเข้าและมีขั้นตอนการนำเข้าที่ยุ่งยากกว่าในการที่จะต้องได้รับการรับรองมาตรฐานอุตสาหกรรม

ตารางที่ 1 : ผู้ผลิตในอุตสาหกรรมเหล็กทรงยาวและกำลังการผลิต (ณ 31 ธันวาคม 2548)

(ตัน/ปี)

  -------------------- ------------------- ------------ ------------- ------------
  บริษัท                 กำลังผลิตเหล็กทรงยาว                              เหล็กแท่ง

                       เหล็กเส้น /           เหล็กลวด      รวม           (Billets)
                       เหล็กรูปพรรณ                                     

  มิลเลนเนียม สตีล        1,070,000           630,000      1,700,000     1,200,000

  บางสะพานบาร์มิล (BSBM) 720,000             -            720,000       -

  กรุงเทพผลิตเหล็ก (BSI)  550,000             -            550,000       300,000

  โรงงานเหล็กกรุงเทพ     250,000             250,000      500,000       240,000
  (BISW)                                                              

  ไทยสเปเชียลสตีล        -                   500,000      500,000       -

  ไทยคูน                -                   300,000      300,000       -

  เหล็กบูรพา             300,000             -            300,000       -

  ไทยสตีลโปรไฟล์         300,000             -            300,000       -

                                                                      (ตัน/ปี)

  บริษัท                 กำลังผลิตเหล็กทรงยาว                              เหล็กแท่ง

                       เหล็กเส้น /           เหล็กลวด      รวม           (Billets)
                       เหล็กรูปพรรณ                                     

  โนวาสตีล              288,000             -            288,000       -

  น่ำเฮงสตีล             94,000              156,000      250,000       300,000

  ราชสีมาผลิตเหล็ก        250,000             -            250,000       -

  บีเอ็นเอส สตีลกรุ๊ป       200,000             -            200,000       250,000

  ยูเอ็มซี                180,000             -            180,000       420,000

  สยามสตีลซินดิเคท        180,000             -            180,000       110,000

  ไทรอัมพ์สตีล            120,000             -            120,000       120,000

  ไทยสตีลบาร์            120,000             -            120,000       120,000

  เหล็กไทยอินเดีย         78,000              -            78,000        78,000

  เหล็กไทยพัฒนา          26,200              -            26,200        100,000

  อื่นๆ                  295,800             284,000      579,800       -

  รวมกำลังการผลิต        5,022,000           2,120,000    7,142,000     3,238,000
  -------------------- ------------------- ------------ ------------- ------------

ที่มา : สถาบันเหล็กและเหล็กกล้าแห่งประเทศไทย และบมจ. มิลเลนเนียม สตีล

ตารางที่ 2 : ปริมาณการบริโภคเหล็กในประเทศไทย ปี 2543 – 2548

  ------------------- -------------------------- ------------------------
  ปี                   เหล็กทรงยาว : Long Products การขยายตัว (%)
                      (ตัน)                       

  2548                5,600,000*                 0.65*

  2547                5,563,725                  21.90

  2546                4,564,289                  8.38

  2545                4,211,429                  50.80

  2544                2,792,657                  17.18

  2543                2,383,298                  -
  ------------------- -------------------------- ------------------------

ที่มา : South East Asia Iron and Steel Institute

*เป็นตัวเลขประมาณการ

(3) ภาพรวมของอุตสาหกรรมเหล็กในปี 2548

  ภาพรวมของอุตสาหกรรมเหล็กทรงยาวของไทยในปี 2548 ค่อนข้างผันผวนเป็นอย่างมาก
  ทั้งในด้านของความต้องการสินค้าและราคาขาย รวมถึงต้นทุนวัตถุดิบ โดยความต้องการเหล็กเส้น
  และเหล็กลวดโดยรวมยังคงปรับตัวเพิ่มขึ้น
  เนื่องจากยังคงมีการขยายตัวของโครงการก่อสร้างทั้งของภาครัฐ และเอกชนต่อเนื่องจากปี
  2547 ทั้งนี้ความต้องการดังกล่าวได้เพิ่มสูงขึ้นมากในช่วงไตรมาสแรกของปี
  และเริ่มชะลอตัวลงอย่างต่อเนื่องตั้งแต่ไตรมาสที่ 2 จนถึงไตรมาสสุดท้าย
  อันเป็นผลจากการได้รับผลกระทบจากการชะลอตัวในการอุปโภคบริโภคของเอกชน
  ตามภาวะเศรษฐกิจโดยรวม ซึ่งสืบเนื่องมาจากการที่ราคาน้ำมันได้ปรับเพิ่มสูงขึ้นอย่างมาก
  รวมถึงอัตราเงินเฟ้อและดอกเบี้ยที่ขยับตัวสูงขึ้น

  ในด้านของราคาผลิตภัณฑ์ก็มีความผันผวนอย่างมากเช่นเดียวกัน
  โดยมีการปรับราคาเพิ่มขึ้นและลดลงอย่างมากตลอดทั้งปี
  โดยราคาขายเฉลี่ยในไตรมาสแรกอยู่ในระดับสูงและเริ่มลดลงต่อเนื่องตั้งแต่ไตรมาสที่ 2
  จนถึงไตรมาสสุดท้าย ทั้งนี้ เนื่องมาจากความต้องการสินค้าที่ลดลงดังกล่าว
  ในขณะที่กำลังการผลิตของผู้ประกอบการในอุตสาหกรรมเหล็กทรงยาวนี้มีจำนวนที่มากกว่า
  จึงทำให้เกิดการแข่งขันด้านราคา นอกจากนี้
  ยังได้รับผลกระทบจากการปรับตัวของราคาวัตถุดิบและสินค้าสำเร็จรูปในตลาดโลกที่มีความผันผวนเป็นอย่างมาก
  อันเป็นผลสืบเนื่องจากการที่จีน
  ซึ่งเป็นประเทศผู้นำเข้าผลิตภัณฑ์เหล็กรายใหญ่รายหนึ่งของโลกได้เริ่มเข้าสู่ภาวะการผลิตที่เกินความต้องการ

  สำหรับราคาเฉลี่ยของผลิตภัณฑ์ของบริษัทในปี 2548 อยู่ที่ตันละประมาณ 18,200 บาท
  เปรียบเทียบกับปี 2547 อยู่ที่ตันละ 18,500 บาท ลดลงตันละ 300 บาท หรือคิดเป็น ร้อยละ 2

(4) แนวโน้มของอุตสาหกรรมเหล็กในปี 2549

  บริษัทคาดว่าความต้องการตลาดเหล็กเส้นและเหล็กลวดในประเทศไทย ยังคงมีการปรับตัวเพิ่มขึ้น
  อันเป็นผลสืบเนื่องจากโครงการก่อสร้างสาธารณูปโภคขนาดใหญ่ของภาครัฐ ได้แก่
  โครงข่ายการคมนาคม ระบบขนส่งมวลชน ที่จะเริ่มมีการก่อสร้างในปี 2549 เป็นต้นไป
  ขณะที่ความต้องการภาคเอกชนน่าจะชะลอตัว เนื่องจากผลกระทบของราคาน้ำมัน
  ภาวะเศรษฐกิจที่ชะลอตัว และจากการปรับเพิ่มของอัตราดอกเบี้ย

  สำหรับราคาของผลิตภัณฑ์
  จะยังคงได้รับผลกระทบจากราคาวัตถุดิบและสินค้าสำเร็จรูปในตลาดโลก
  จึงอาจเป็นไปได้ที่ราคาของผลิตภัณฑ์จะอยู่ในระดับทรงตัวจากปีก่อน หรือไม่ปรับตัวสูงขึ้นมากนัก

3.3 การจัดหาผลิตภัณฑ์หรือบริการ

3.3.1 ลักษณะการจัดให้ได้มาซึ่งผลิตภัณฑ์

(1) กำลังการผลิตและที่ตั้งโรงงาน

  โรงงานและที่ตั้งโรงงาน

  บริษัท เอ็น. ที. เอส. สตีลกรุ๊ป จำกัด (มหาชน)

  โรงงานตั้งอยู่ที่ 351 ถนนสาย 331 นิคมอุตสาหกรรมชลบุรี (บ่อวิน) ตำบลบ่อวิน
  อำเภอศรีราชา จังหวัดชลบุรี

  บริษัท เหล็กสยาม (2001) จำกัด

โรงงานตั้งอยู่ที่ 49 หมู่ 11 ตำบลบางโขมด อำเภอบ้านหมอ จังหวัดสระบุรี

บริษัท เหล็กก่อสร้างสยาม จำกัด

  โรงงานตั้งอยู่ที่ แปลงที่ ไอ-23 นิคมอุตสาหกรรมมาบตาพุด อำเภอเมือง จังหวัดระยอง

กำลังการผลิตและนโยบายการผลิตผลิตภัณฑ์ 

รายละเอียดของกำลังการผลิตและนโยบายการผลิตผลิตภัณฑ์แยกตามบริษัทย่อย มีดังนี้ 

+-----------------------+----------+----------+-----------+----------+
|                       | NTS      | SISC     | SCSC      |   รวม    |
+-----------------------+----------+----------+-----------+----------+
| กำลังการผลิตเต็มที่        |          |          |           |          |
| (ตันต่อปี)               |          |          |           |          |
+-----------------------+----------+----------+-----------+----------+
| - เหล็กเส้น             | 400,000  | -        | 500,000   | 900,000  |
+-----------------------+----------+----------+-----------+----------+
| - เหล็กลวด             | 400,000  | 230,000  | -         | 630,000  |
+-----------------------+----------+----------+-----------+----------+
| - เหล็กรูปพรรณขนาดเล็ก   | -        | 170,000  | -         | 170,000  |
+-----------------------+----------+----------+-----------+----------+
| รวมกำลังการผลิตทั้งสิ้น     | 800,000  | 400,000  | 500,000   | 1        |
|                       |          |          |           | ,700,000 |
+-----------------------+----------+----------+-----------+----------+

  ที่มา: บมจ. มิลเลนเนียม สตีล

  ทั้งนี้อัตราการใช้กำลังการผลิตของบริษัทนับตั้งแต่วันที่มีการรวมกิจการเป็นผลสำเร็จ สิ้นสุดปี
  2545 (29 พฤศจิกายน 2545 – 31 ธันวาคม 2545) และงวดสิ้นสุด 31 ธันวาคม ปี 2546,
  2547 และ 2548 คิดเป็นประมาณร้อยละ 35 45 53 และ 73 ตามลำดับ
  โดยอัตราการใช้กำลังการผลิต ในปี 2545 นั้น NTS ยังไม่ได้เริ่มการผลิต
  เนื่องจากได้มีการหยุดผลิตเป็นการชั่วคราวตั้งแต่ปี 2543
  และได้เริ่มดำเนินการผลิตอีกครั้งตั้งแต่เดือนมกราคม 2546 เป็นต้นมา

(2) แหล่งวัตถุดิบ

  บริษัทเป็นผู้กำหนดนโยบายการบริหารการจัดหาวัตถุดิบให้กับบริษัทย่อยทั้งหมดเพื่อให้เกิดประสิทธิ-
  ภาพสูงสุดทั้งในด้านราคา คุณภาพ และการขนส่ง
  โดยรายละเอียดแหล่งวัตถุดิบที่สำคัญแยกตามประเภทวัตถุดิบ ปรากฏดังนี้

-   เศษเหล็ก สัดส่วนการใช้เศษเหล็กในประเทศคิดเป็นประมาณร้อยละ 70
    โดยวัตถุดิบภายในประเทศจะมาจากผู้ค้าเศษเหล็กทั่วไป ส่วนการนำเข้าประมาณร้อยละ 30
    นั้นจะเป็นการนำเข้าผ่านผู้นำเข้าเศษเหล็กรายใหญ่ซึ่งมีจำนวนหลายราย

-   แท่งถ่านอิเลคโทรด (Graphite Electrode) Ferro Alloys และวัสดุทนไฟ
    เป็นการใช้วัตถุดิบ นำเข้าเกือบทั้งหมด
    โดยมีทั้งการนำเข้าโดยตรงและการจัดซื้อผ่านผู้นำเข้ารายใหญ่ซึ่งมีจำนวนหลายราย

-   ก๊าซธรรมชาติและเชื้อเพลิง เป็นการจัดหาจากแหล่งในประเทศทั้งหมด

  ทั้งนี้ บริษัทได้นำเข้าวัตถุดิบโดยส่วนใหญ่ผ่านเครือข่ายผู้นำเข้าของเครือซิเมนต์ไทย
  ซึ่งมีประสบการณ์ในการคัดเลือกผู้ผลิตและสามารถช่วยเพิ่มอำนาจในการต่อรอง นอกจากนี้
  บริษัทยังมีนโยบายการบริหารการจัดหาวัตถุดิบโดยการกระจายแหล่งวัตถุดิบ
  และไม่พึ่งพิงรายใดรายหนึ่งเป็นหลัก

(3) กระบวนการผลิตและเทคโนโลยีในการผลิต

  แผนผังแสดงกระบวนการผลิตเหล็กเส้น เหล็กลวด และเหล็กอื่นๆ ของบริษัท

  ขั้นตอนการผลิตเหล็กเส้นและเหล็กลวดด้วยวิธีเตาหลอม (EAF)

  1. กระบวนการเตรียมเศษเหล็ก (Scrap Process)

เตรียมเศษเหล็กที่จะใช้หลอม โดยคำนึงถึงขนาดและคุณภาพของเศษเหล็กเป็นสำคัญ เพื่อให้เหมาะสมกับเตาหลอม

  2. กระบวนการหลอมด้วยเตาไฟฟ้า (Process of Electric Steel Making)

  นำเข้าเตาหลอมไฟฟ้า EAF หลอมด้วยแท่งอิเล็กโทรด
  โดยใช้ไฟฟ้าแรงสูงเพื่อหลอมเศษเหล็กให้เป็นน้ำเหล็กโดยใช้เวลาประมาณ 45-60
  นาทีต่อการหลอมหนึ่งครั้ง

  3. กระบวนการปรุงส่วนผสมเหล็ก (Process of Metallurgy)

-   นำน้ำเหล็กที่ได้จากขั้นตอนที่ 2 ปล่อยลงสู่เตาปรุงส่วนผสมน้ำเหล็ก (Ladle Furnace)
    โดยวิธี Eccentric Bottom Tapping เพื่อให้ได้น้ำเหล็กที่บริสุทธิ์ขึ้น

-   ขั้นตอนจากกระบวนการที่ 2-3 จะถูกควบคุมด้วยระบบคอมพิวเตอร์

-   เติมแร่ธาตุต่างๆ เพื่อให้ได้น้ำเหล็กที่มีส่วนผสมตามความต้องการ

  4. กระบวนการหล่ออย่างต่อเนื่อง (Continuous Casting Process)

  นำน้ำเหล็กที่ได้จากขั้นตอนที่ 3 มาผ่านกระบวนการหล่ออย่างต่อเนื่อง เพื่อให้ได้รูปแท่งขนาด
  130 ถึง 150 มม. โดยควบคุมด้วยระบบน้ำหล่อเย็นเพื่อผลิตเป็นเหล็กแท่งโดยตรงที่เรียกว่า
  Billets โดย Billets ที่ได้ส่วนหนึ่งจะนำไปเก็บไว้
  และอีกส่วนหนึ่งจะถูกนำไปรีดต่อเนื่องโดยตรงเพื่อเป็นการประหยัดพลังงาน

  5. กระบวนการรีด (Rolling Process)

  นำ Billets มาอบด้วยอุณหภูมิ 1200 องศาเซลเซียส และผ่านขบวนการรีดด้วยเครื่องรีดเพื่อ
  ลดรูป ลดขนาด ซึ่งมีสายการผลิต 3 แบบ คือ

  แบบที่ 1 รีดออกมาเป็นเหล็กเส้นตรง โดยเป็นเหล็กเส้นกลมหรือข้ออ้อยหรือเหล็กเพลา

แบบที่ 2 รีดออกมาเป็นเหล็กลวด มีลักษณะเป็นขด

  แบบที่ 3 รีดออกมาเป็นเหล็กโครงสร้างรูปพรรณขนาดเล็ก และเป็นเหล็กเส้นได้ด้วย

  6. กระบวนการบรรจุภัณฑ์ (Packing Process)

  - เหล็กเส้นและเหล็กรูปพรรณ

  นำเหล็กเส้น และเหล็กรูปพรรณที่ได้มาวางบนแท่นพักเย็น
  เพื่อสะดวกแก่การตัดแบ่งตามความยาวที่ต้องการและทำการบรรจุและจัดส่งต่อไป

-   เหล็กลวด

  นำเหล็กลวดมามัด และชั่งน้ำหนักติดป้าย เพื่อนำไปกองเก็บรอจัดส่งต่อไป

(4) ผลกระทบต่อสิ่งแวดล้อม

  บริษัทมีนโยบายให้บริษัทย่อยควบคุมดูแลเครื่องจักรและอุปกรณ์ให้มีประสิทธิภาพอยู่เสมอ เพื่อ
  ดูแลรักษาสภาวะแวดล้อม โดยหากพบว่ามีข้อบกพร่องใด
  บริษัทจะดำเนินการปรับปรุงแก้ไขโดยเร็ว นอกจากนี้
  ได้มีการว่าจ้างบริษัทที่ปรึกษาทางด้านสิ่งแวดล้อมเพื่อทำการทดสอบคุณภาพสิ่งแวดล้อม
  (อากาศและน้ำ) โดยสม่ำเสมอเพื่อให้เป็นไปตามหลักเกณฑ์ที่ทางราชการกำหนดไว้

  ในปี 2546 2547 และ 2548
  บริษัทและบริษัทย่อยมีค่าใช้จ่ายในการควบคุมดูแลรักษาและปรับปรุง
  สิ่งแวดล้อมให้เป็นไปตามข้อกำหนดของกฎหมายรวม 1.2 ล้านบาท 1.3 ล้านบาท และ 1.8
  ล้านบาทตามลำดับ

  ทั้งนี้ ค่าใช้จ่ายในการควบคุมดูแลรักษาและปรับปรุงสิ่งแวดล้อม ในปี 2546 และ 2547 ดังกล่าว
  ยังไม่ได้นับรวมเงินลงทุนอีกจำนวน 360 ล้านบาท ซึ่งบริษัทได้ใช้ไปในโครงการ
  ปรับปรุงการผลิตเหล็กแท่ง (Billets) ที่ NTS
  โดยส่วนหนึ่งได้ใช้ไปเพื่อการปรับปรุงระบบกำจัดฝุ่นให้ดีกว่าข้อกำหนดของกฏหมายด้วย

  นอกจากนี้ ค่าใช้จ่ายในการควบคมดูแลรักษาและปรับปรุงสิ่งแวดล้อมในปี 2548
  ยังไม่ได้นับรวมเงินลงทุน อีกประมาณ 176 ล้านบาท
  ซึ่งบริษัทกำลังดำเนินโครงการปรับปรุงระบบช่วยการหลอมเหล็ก (Burner System)
  ของเตาอาร์ค และการปรับปรุง Fume Plant ที่ SCSC ต่อเนื่องมาในปี 2549
  โดยส่วนหนึ่งได้ใช้ไปเพื่อการปรับปรุงระบบกำจัดฝุ่นให้ดีกว่าข้อกำหนดของกฏหมายด้วยเช่นเดียวกัน

  สำหรับผลการทดสอบคุณภาพสิ่งแวดล้อม (อากาศและน้ำ) ของ NTS SISC และ SCSC
  เป็นไปตามกฎหมายและหลักเกณฑ์ของทางราชการทุกประการ

  ปัจจุบันบริษัทไม่มีข้อพิพาทหรือถูกฟ้องร้องเกี่ยวกับปัญหาสิ่งแวดล้อมแต่อย่างใด

3.4 งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

-   ไม่มี –